Ssaabasajja Kabaka Ronald Muwenda Mutebi II asiimye okwogerako eri Obuganda enkya ku Lwomukaaga nga 8 Mukulukusabitungotungo (October) 2022,ku ntikko ya wiiki ya Bulungibwansi n’olunaku lwa government ez’ebitundu mu Bwakabaka.
Katikkiro Charles Peter Mayiga y’alangiridde enteekateeka eno, ku mbuga ya Buganda enkulu mu Bulange Mengo.
Agambye nti Maasomoogi wakusinziira mu Lubiri era Obuganda bwakumulabira ku Terefayina n’okumuwulira ku Radio ne ku mitimbagano gya CBS.
Katikkiro ategeezezza nti olw’ekirwadde kya Ebola ekyazinda eggwanga, enteekateeka z’emikolo egy’okukuŋŋaanya abantu abangi gyayimiriziddwa mu kaweefube w’okwetangira ekirwadde kino ekyatandikira mu ssaza Buweekula.
Buli ng’ennaku z’omwezi 8 October, Obuganda bujjukira ameefuga gabwo kwebwafunira Obwetwaze okuva ku Bungereza, era Ssaabasajja Kabaka yasiima lukuzibwe mu nkola ya Bulungibwansi n’okukulizaako government ez’ebitundu mu Buganda.
Enteekateeka ya Bulungibwansi yatandika n’okutongoza wiiki ya Bulungibwansi mu ssaza Kyaddondo nga yatongozebwa omumyuka asooka owa Katikkiro Owek. Prof Twaha Kigongo Kawaase Kigongo ku Kireka SDA Primary school n’okusimba emiti wamu n’okulongoosa ekitundu.
Olwaleero nga 7 October wabaddewo Bulungibwansi ow’omuggundu ku mwalo e Kiyindi mu ssaza Kyaggwe.
Essaza Kyaggwe lyelyasinga mu masaza gonna mu mpeereza y’emirimu nga ligoberera ennambika eyafulumizibwa Obwakabaka.
Essaza eribeera lisinze mu nteekateeka eno, Ssaabasajja yasiima lyeriba likulemberamu n’okutegeka emikolo gya Bulungibwansi ne government ez’ebitundu ng’era Kyaggwe yeebadde erina okutegeka egy’omwaka guno.
Wiiki eno eweddeko ng’abamasaza gonna mu Buganda bakulemberamu abantu ba Kabaka okukola bulungibwansi mu bitundu byabwe, omuli okulongoosa n’okusimba emiti okwetoloola Buganda mu kaweefube w’okukuuma obutonde bwensi.
Mu nteekateeka eno buli ssaza lisimbye ekibira kya Kabaka okuzzaawo n’okukuuma obutonde bwensi obutyoboddwa.
Katikkiro ayongedde okukubiriza Obuganda okwongera amaanyi mu kusimba emiti ku masomero, amasinzizo n’ebifo wonna awasaana okusimba emiti.
Mu ngeri yeemu asabye Obuganda ku mikolo gyonna okuli Okwanjula, embaga, obubaga bw’okujaguza obufumbo, ennyimbe n’emirala okusimba emiti kizzeewo obutonde.
Kyaggwe yeyakwata ekisooka n’eddirirwa Bulemeezi, Butambala n’ekwata ekyokusatu, Buddu kyakuna n’amalala ne gaddirira.
Katikkiro ategeezezza nti nga 24 Museenene (November) omwaka guno wakugenda m Kyaggwe ku mbuga y’essaza e Mugulu, abakwase ebirabo byabwe eby’obuwanguzi wamu n’amasaza agaddirira.
Bisakiddwa: Kamulegeya Achileo K
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn cjk_Latn